SAT คาด Q2/58 รายได้-กำไรลดลง มั่นใจทั้งปีรายได้โตตามเป้า 10%
SAT คาด Q2/58 รายได้-กำไรลดลงจาก Q1/58 หลังลูกค้าปรับโมเดลใหม่ เชื่อ H2/58 ฟื้นตามออร์เดอร์ที่เริ่มทยอยเข้ามา-ได้ชิ้นส่วนเครื่องจักรกลเกษตรเสริม มั่นใจรายได้ปีนี้โตตามเป้าที่ 10% ตามยอดผลิตรถยนต์-อัตรากำไรขั้นต้นเพิ่ม 0.5-1% ตั้งงบลงทุนปีนี้ 600-700 ลบ. ใช้ปรับปรุง-เพิ่มประสิทธิภาพเครื่องจักร
5 มิ.ย. 2558

นายยงเกียรติ กิตะพาณิชย์ กรรมการผู้อำนวยการ บริษัท สมบูรณ์ แอ๊ดวานซ์ เทคโนโลยี จำกัด (มหาชน) หรือ SAT เปิดเผยว่า บริษัทคาดว่าผลประกอบการไตรมาส 2/58 ทั้งรายได้และกำไรสุทธิจะลดลงจากไตรมาส 1/58 ที่มีรายได้รวมอยู่ที่ 2.46 พันล้านบาท และมีกำไรสุทธิอยู่ที่ 194 ล้านบาท เนื่องจากมีลูกค้ารายใหญ่รายหนึ่งของบริษัทปรับเปลี่ยนรุ่นโมเดลรถยนต์ ทำให้บริษัทต้องปรับเปลี่ยนกระบวนการผลิตส่งผลต่อกำลังการผลิตที่ลดลง และการส่งมอบงานชะลอออกไป
อย่างไรก็ตาม คาดว่าผลประกอบการในครึ่งปีหลังกลับมาฟื้นตัวขึ้นดีกว่าครึ่งปีแรก จากยอดคำสั่งผลิตชิ้นส่วนรถยนต์ของลูกค้าที่ทยอยเข้ามาต่อเนื่อง อีกทั้งมีลูกค้ารายใหญ่อีก 1 รายจะเปิดตัวโมเดลรถยนต์ใหม่ในช่วงไตรมาส 3/58 ซึ่งจะทำให้ยอดการผลิตของบริษัทเพิ่มขึ้นรวมถึงยังมีคำสั่งผลิตชิ้นส่วนเครื่องจักรกลทางการเกษตรที่เข้ามาเสริม ซึ่งคาดว่ายอดขายชิ้นส่วนเครื่องจักรกลทางการเกษตรของทั้งตลาดในปีนี้จะเพิ่มเป็น 7.1 หมื่นล้านบาทจากปี 57 อยู่ที่ 6.5 หมื่นล้านบาท
ทั้งนี้ บริษัทมั่นใจรายได้ปีนี้จะเติบโตตามเป้าหมายที่ 10% จากปีก่อนที่มีรายได้ 8.18 พันล้านบาท ซึ่งเป็นไปตามทิศทางอุตสาหกรรมรถยนต์ที่คาดว่ายอดการผลิตรถยนต์จะอยู่ที่ 2.02 ล้านคัน และอัตรากำไรขั้นต้นยังมั่นใจจะปรับตัวขึ้นอีก 0.5-1% มาอยู่ที่ 18.03-18.53% จากปีก่อนที่ 17.53% เนื่องจากการผลิตชิ้นส่วนรถยนต์ให้กับลูกค้าที่ส่งออกรถยนต์ทำให้บริษัทได้รับอัตรากำไรขั้นต้นในระดับที่สูงกว่าการผลิตชิ้นส่วนรถยนต์.ให้กับลูกค้าในประเทศ
ด้านงบลงทุนในปีนี้บริษัทตั้งไว้ที่ 600-700 ล้านบาทสำหรับการปรับปรุงและเพิ่มประสิทธิภาพเครื่องจักรในโรงงาน ซึ่งจะเริ่มดำเนินการตั้งแต่ไตรมาส 3/58 เป็นต้นไป ส่วนการเข้าไปลงทุนก่อสร้างโรงงานผลิตชิ้นส่วนรถยนต์ในต่างประเทศอยู่ระหว่างการศึกษาความเป็นไปได้ ซึ่งยังไม่มีข้อสรุปที่ชัดเจนในปีนี้